Кошкуч
Кошкуч, муфта — вал, түтүк, болот аркан, кабель ж. б. туруктуу же убактылуу бириктиргич түзүлмө. Кошкуч бириктиргич жана кыймыл өткөргүч болуп бөлүнөт. Бириктиргич Кошкуч тетиктердин бекем биригишин, жылчыксыз бекишин, коррозиядан сакталышын камсыз кылат. Кыймыл өткөргүч Кошкуч октору бири бирине туура келген бир октолгоочтон экинчисине же октолгоочтон ага бош кийгизилген тетикке (шкивге, тиштүү дөңгөлөккө) айлануу кыймылын берүү үчүн колдонулат. Кошкучтар эң кичинеден баштап эң чоң (бир нече миң кВт) моменттерди, кубаттуулуктарды берүү үчүн колдонулат. Кошкучтарда моменттерди берүү кыймылсыз бириктирилген кинематикалык жуптар түрүндөгү тетиктердеги механикалык байланыштар (геометриялык байланыштагы Кошкуч); сүрүлүү же магнит күчтөрү (күч байланыштагы Кошкуч); инерциялык же электрмагнит талаасынын индукциялык күчтөрү (динамикалык байланыштагы Кошкуч) менен жүргүзүлөт. Иштөө мүнөзү жана негизги милдети боюнча Кошкучтар туруктуу бириктиргич; башкаруу системасы аркылуу валдарды бириктирип жана ажыратып туруучу башкарылма; режими өзгөрүлгөндө валдарды бириктирүүнү, ажыратууну автоматтык түрдө аткарган өзүн өзү башкаргыч; машинанын иштөө шарты бузулуп, коркунуч туудурганда валдарды ажыратып жибере турган сактагыч жана сыйгаланма болуп бөлүнөт. Бул Кошкучтар аткаруучу ишине жана жасалышына жараша түргө бөлүнөт.
Техника

Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9